SET บ่ายพักฐาน-จับตาประชุม ECB ค่ำนี้โบรกฯ แนะควร “ลดพอร์ต” ในการลงทุน
SET บ่ายมีโอกาสพักฐานถ้ายังไม่หลุดแนวรับ 1,465 ลุ้นรีบาวด์ แต่ถ้าหลุดก็จะมีแนวรับถัดไปที่ 1,456 ส่วนแนวต้าน 1,490-1,500 จุด ตลาดจับตาการประชุม ECB ค่ำนี้ คาดแค่ขยายเวลา QE โบรกฯ แนะ ควร "ลดพอร์ต" ในการลงทุน
8 ก.ย. 2559

ข่าวหุ้นธุรกิจออนไลน์รายงานตลาดหุ้นไทยดัชนี SET ภาคเช้า (8 ก.ย.)เจอแรงขายทำกำไรหลังขึ้นไปมากแล้ว ทำให้อ่อนกว่าตลาดภูมิภาคที่แกว่งแคบทั้งบวก-ลบ ทั้งนี้ ดัชนีหลุดแนวสำคัญทั้ง 1,530-1,500-1,480 จากแรงขายต่อเนื่องจากวานนี้ อย่างไรก็ดี ตลาดจับตาการประชุม ECB ค่ำนี้ คาดแค่ขยายเวลา QE บ่ายนี้มีโอกาส พักฐาน ถ้ายังไม่หลุดแนวรับ 1,465 ก็มีลุ้นรีบาวด์ แต่ถ้าหลุดก็จะมีแนวรับถัดไปที่ 1,456 ส่วนแนวต้าน 1,490-1,500 จุด
 
นายเอกภาวิน สุนทราภิชาติ ผู้จัดการฝ่ายกลยุทธ์การลงทุน บล.ไทยพาณิชย์ เปิดเผยว่า ตลาดหุ้นไทยเช้านี้เจอแรงขายทำกำไรหลังจากที่ได้ปรับตัวขึ้นไปมากแล้วในช่วงก่อนหน้านี้ ทำให้เช้านี้ตลาดบ้านเราดูอ่อนกว่าตลาดหุ้นอื่นในภูมิภาคเอเชียที่แกว่งแคบทั้งในแดนบวก-ลบ “ดัชนีฯได้หลุดแนวสำคัญๆ มาตั้งแต่ 1,530 จุด, 1,500 จุด และเช้านี้ก็หลุดแนว 1,480 จุด จากแรงขายออกมาอย่างต่อเนื่องตั้งแต่เมื่อวานนี้”
อย่างไรก็ดี ตลาดฯกำลังรอดูการประชุมธนาคารกลางยุโรป (ECB) ในช่วงค่ำวันนี้ แม้ว่าจะไม่ได้คาดหวังมาตรการใหม่ แต่เชื่อว่าจะมีกาะขยายระยะเวลาทำ QE ออกไปจากที่จะสิ้นสุดในเดือน มี.ค.60 หากเป็นไปตามนั้นก็ไม่ได้เป็นปัจจัยลบกับตลาดฯ แต่หากมีมาตรการเพิ่มเติมก็อาจทำให้ตลาดฯดีดตัวขึ้นได้ แนวโน้มการลงทุนในช่วงบ่ายนี้ ถ้าดัชนีฯยังไม่หลุดแนวรับ 1,465 จุด ก็ยังมีลุ้นรีบาวด์ แต่ถ้าหลุดก็จะมีแนวรับถัดไปที่ 1,456 จุด ส่วนแนวต้านให้ไว้ที่ 1,490-1,500 จุด
 
บล.ธนชาตระบุในบทวิเคราะห์ (8 ก.ย.) ว่า SET ภาคเช้าเจอแรงเทขายทำกำไร บ่ายนี้มีโอกาส “พักฐาน” ต่อเนื่อง โดยระยะสั้น ลุ้นรีบาวด์ที่แนวรับทางเทคนิคที่ 1,470 จุด หากไม่สามารถรีบาวด์ได้ จะมีแนวรับถัดไปที่ 1,450 จุด หากมีการรีบาวด์มองเป็นโอกาสในการ “ลดพอร์ต” เนื่องจาก SET มีความเสี่ยงจากการ “พักฐาน” ต่อไปในระยะกลาง โดยสัญญาณการ “พักฐาน” มีความชัดเจนขึ้นกว่าเดิม จาก 1) Signal line ในเครื่องมือ MACD แสดงถึงการเปลี่ยน trend จากแนวโน้มขึ้น เป็นแนวโน้มลงแล้ว ซึ่งหมายความว่าการ “พักฐาน” จะเกิดขึ้นได้นาน  2) หุ้นใน Trade Code ที่บ่งชี้สัญญาณ “พักฐาน” มีสัดส่วนมากกว่า 80% แล้ว 3) Trade Code ในส่วน SET Index เอง แสดงสัญญาณ “ลดพอร์ต” เป็นครั้งแรกในรอบหลายเดือน
 
สรุป 5 หลักทรัพย์ที่มีมูลค่าการซื้อขายสูงสุดภาคเช้า  
CPALL  มูลค่าการซื้อขาย 1,671.67 ล้านบาท ปิดที่  59.50 บาท ลดลง  1.00 บาท
THAI   มูลค่าการซื้อขาย 1,388.19 ล้านบาท ปิดที่  25.25 บาท ลดลง  0.75 บาท
SCB    มูลค่าการซื้อขาย 1,277.24 ล้านบาท ปิดที่ 148.50 บาท ลดลง  1.00 บาท
AOT    มูลค่าการซื้อขาย 1,221.78 ล้านบาท ปิดที่ 396.00 บาท ลดลง  4.00 บาท
BEM    มูลค่าการซื้อขาย 1,129.84 ล้านบาท ปิดที่   7.05 บาท ลดลง  0.20 บาท
               
 